Amerikos lietuvių kultūros archyvas

**Amerikos lietuvių kultūros archyvas**, trump. **ALKA** –  JAV lietuvių kultūros įstaiga Putname (Konektikuto valstija), veikianti Švč. Mergelės Marijos Nekaltojo Prasidėjimo Vargdienių seserų kongregacijos namų kaimynystėje. Įstaigą administruoja Lietuvių katalikų mokslo akademija. Archyve saugomi lietuvių kultūros ir visuomenės veikėjų, organizacijų bei institucijų, periodinių leidinių ir kiti archyvai, atskiri dokumentai, lietuvių muzikų kūriniai. Be archyvo, veikia muziejaus ir bibliotekos skyriai. Po 1990 m. didelė dalis knygų, dokumentų ir archyvų perduota atgavusios nepriklausomybę Lietuvos kultūros įstaigoms.

## Istorija

Amerikos lietuvių kultūros archyvas įkurtas 1944 m. ilgamečio lietuviškos Lorenso šv. Pranciškaus parapijos kunigo prelato Pranciškaus Mykolo Juro rūpesčiu. Jis nuo 1922 m. rinko lietuviškas knygas, periodinius lietuvių spaudos leidinius, tautodailės dirbinius ir lietuvių dailininkų dailės darbus. 1935 m. rinkiniai perkelti į laikraščio „Darbininkas“ patalpas Bostone ir pavadinti ALKA. 1951 m. archyvas perkeltas į Jėzaus Nukryžiuotojo lietuvių seserų vienuolyno patalpas Broktone. Vienuolyną pertvarkant, privati kolekcija turėjo būti iškelta. Visiems eksponatams saugoti P. M. Juras 1963 m. savo lėšomis Putname pastatė pritaikytą nedidelį pastatą, kuriame pats gyveno ir rūpinosi archyvu. 1973 m. ALKA turto administravimą perėmė Lietuvių katalikų mokslo akademija, sudarytas direktoratas ir jo valdyba. 1981 m. pastatytas priestatas, kuriame įkurtos erdvesnės archyvo ir bibliotekos patalpos. 

ALKA direktorato valdybos pirmininkai: Alfonsas Stankaitis (1973–1984), Juozas Kriaučiūnas (1984–2000), Juozas Rygelis (2000–2010), Mirga Girniuvienė (nuo 2010).

## Rinkiniai

Archyve yra per 300 rankraščių, laiškų ir kitų dokumentų rinkinių. Tarp jų saugomos kompozitorių Jeronimo Kačinsko, Juliaus Gaidelio ir Vytauto Marijošiaus, poeto Fausto Kiršos, kunigo Stasio Ylos kolekcijos. Archyve yra įvairių organizacijų dokumentų, įskaitant Vyriausiojo Lietuvos išlaisvinimo komiteto (VLIK), Bendrojo Amerikos lietuvių fondo (BALF), Lietuvių fondo, Lietuvos vyčių, ateitininkų organizacijų, Amerikos pedagogų talkos Lietuvos švietimui (APPLE), Lietuvos konsulato Niujorke, įvairių lietuvių draugijų nuo XIX a. Suskirstyti ir aprašyti įvairius archyvus ALKA padeda profesionalūs archyvininkai iš Lietuvos. Pavyzdžiui, 2014–2015 m. su jų pagalba buvo kataloguotos 124 dėžės dokumentų iš BALF.

Muziejuje saugomi lietuvių menininkų kūriniai (jų autoriai Adomas Galdikas, Adomas Varnas, Kazys Varnelis, Viktoras Vizgirda, Romas Viesulas, Vytautas Ignas, Jadvyga Paukštienė, Antanas Petrikonis, Bronius Murinas, Vytautas Kasiulis); medžio drožinių kolekcijos (Končius, Motuza ir kt.); senos reikšmingų Amerikos lietuvių istorijos įvykių nuotraukos; XIX a. antrosios pusės draugijų medaliai; lietuviško dizaino tekstilė. Muziejuje yra keletas eksponatų iš Lietuvos paviljono, 1939 m. įrengto Niujorko pasaulinėje parodoje, įskaitant Roberto Antinio, Vytauto Kašubos („Didysis Lietuvos kunigaikštis Vytautas”) skulptūras, Mstislavo Dobužinskio, Petro Kalpoko („Napoleonas Vilniuje sudaro Lietuvos vyriausybę“), Adomo Smetonos („Vilniaus universiteto įkūrimas“) ir Adomo Galdiko („Vytautas Didysis po Žalgirio kautynių“) tapybos kūrinius.

Bibliotekoje yra per 30 000 knygų lietuvius dominančiomis arba lietuvių parašytomis temomis; virš 1000 lietuviškų periodinių leidinių nuo 1883 m. iki šių dienų; senos ir retos knygos (seniausia – 1802 m. išleista Christian Kruse „Tabellen zur Übersicht der Geschichte aller europäischen Länder und Staaten“); kalendoriai, datuojami nuo XIX a. pabaigos iki šių dienų; maldaknygės nuo 1859 m. iki šių dienų (kai kurios su dedikacijomis). 2012 m. biblioteka prisijungė prie LIBIS (Lietuvos integralios bibliotekų informacinės sistemos). Prie bibliotekos veikia Jono Balio tautosakos kabinetas.

## Taip pat skaitykite

* Pasaulio lietuvių archyvas

## Pastabos

## Šaltiniai

## Nuorodos

* Amerikos lietuvių kultūros archyvas (ALKA) *lituanistika.lt*